สวัสดีค่ะ คือหนูเข้ารับการฉีดยาคุมชนิด 3 เดือนเป็นครั้งแรกในชีวิต ( เมื่อวันที่ 20 กรกฎาคม 2565) ในช่วง 1-3 เดือนแรก มีเลือดออกกระปริดกระปรอยพอเปื้อนผ้าอนามัยแผ่นเล็กๆค่ะ ไม่เจ็บท้องค่ะ คิดว่าเป็นผลข้างเคียงจากยาคุมแต่หลังครบกำหนดฉีดยาคุม หนูหยุดฉีดยาคุมเลยเลือดไม่หยุดไหลสักทีค่ะ มามากน้อยสลับกัน และบางครั้งรู้สึกเจ็บท้องเหมือนประจำเดือนปวดบีบๆเหมือนมดลูกบีบตัว และเลือดเยอะขึ้นจากเดิมนิดหน่อยค่ะ และมีเยื่อคล้ายประจำเดือนเล็กๆหลุดออกมาเรื่อยๆ จนตอนนี้ประมาณเกือบจะ 2 เดือนหลังจากหยุดยาคุมแล้วค่ะ (ไม่มีอาการเหนื่อย ไม่เพลีย ตรวจแล้วไม่ตั้งครรภ์ค่ะ)อยากสอบถามคุณค่ะว่า มันเกิดจากอะไรคะ ? ทำไมหยุดฉีดยาคุมแล้วเลือดยังไหลอยู่คะ ?และเมื่อไหร่เลือดจะหยุดไหลคะ ? (รู้สึกเครียดมากค่ะ อยากให้เลือดหยุดไหลแล้วค่ะ😔) ขอบค่ะ
สวัสดีค่ะ ขณะที่ฉีดยาคุมกำเนิดชนิดที่ฉีดทุก 3 เดือน แล้วมีเลือดออกกะปริดกะปรอย ก็ถือเป็นผลข้างเคียงจากยาฉีดได้ ส่วนเมื่อหยุดฉีดยาคุมไปแล้ว ยังคงมีเลือดออกอยู่เรื่อยๆ หากตรวจหาการตั้งครรภ์แล้วไม่พบ ก็อาจเป็นผลจากฮอร์โมนจากยาฉีดที่ไปมีผลต่อเยื่อบุโพรงมดลูก ซึ่งแม้จะหยุดฉีดไป เยื่อบุโพรงมดลูกก็อาจจะยังไม่กลับมาเป็นปกติเดิม จึงยังอาจมีเลือดไหลออกมาเป็นระยะๆ ได้ค่ะ แต่จะออกไปนานแค่ไหน ไม่สามารถบอกได้แต่นอกจากนี้ ก็อาจเกิดจากสาเหตุอื่นๆ เช่น มีมดลูกอักเสบ มีเนื้องอกมดลูก เยื่อบุโพรงมดลูกเจริญผิดที่ หรือเกิดจากการทานยาฮอร์โมนบางอย่าง เช่น ยาสตรี สมุนไพร อาหารเสริม เป็นต้นดังนั้น หากยังคงมีเลือดออกอยู่เรื่อยๆ แนะนำควรไปพบสูติ-นรีแพทย์เพื่อตรวจหาสาเหตุและรักษาให้เลือดหยุดไหลค่ะ หากไม่ได้เกิดจากโรคต่างๆ แต่เป็นผลต่อเนื่องมาจากยาฉีด แพทย์ก็จะให้ยาปรับฮอร์โมนมาทานค่ะ ไม่ควรปล่อยให้มีเลือดออกต่อเนื่อง เพราะอาจทำให้เกิดภาวะโลหิตจางตามมาได้ค่ะ